b'\n_START_ARTICLE_\nSamostan Simonopetra\n_START_SECTION_\nZgodovina\n_START_PARAGRAPH_\nSamostan je v  13. stoletju ustanovil \xc5\xa0tefan Nemanja - Simeon Ato\xc5\xa1ki, ki je bil kasneje kanoniziran kot Simeon Miroto\xc4\x8dni. Izro\xc4\x8dilo pravi, da se mu je med bivanjem v bli\xc5\xbenji jami sanjalo, da mu je mati Bo\xc5\xbeja naro\xc4\x8dila, naj na vrhu skale zgradi samostan, ki ga bo ona varovala. Prvotni samostan je Simeon imenoval "Novi Betlehem" (gr\xc5\xa1ko \xce\x9d\xce\xad\xce\xb1 \xce\x92\xce\xb7\xce\xb8\xce\xbb\xce\xb5\xce\xad\xce\xbc, N\xc3\xa9a Vithle\xc3\xa9m). Posve\xc4\x8den je Jezusovemu rojstvu._NEWLINE_Leta 1364 je srbski despot Jovan Uglje\xc5\xa1a samostan obnovil in raz\xc5\xa1iril._NEWLINE_Ruski romar Izaija je zapisal, da je bil samostan konec 15. stoletja bolgarski._NEWLINE_Leta 1581 je samostan uni\xc4\x8dil po\xc5\xbear, v katerem je ve\xc4\x8dina menihov umrla. Po po\xc5\xbearu je samostanski prior Evgenij odpotoval v Donavske kne\xc5\xbeevine v upanju, da bo dobil denar za obnovo samostana. Najpomembnej\xc5\xa1i donator je bil vla\xc5\xa1ki knez Mihael Hrabri, ki je samostanu daroval veliko posesti in denarja. Samostan je ponovno pogorel leta 1626 in 1891. Po tem po\xc5\xbearu je bil samostan obnovljen v sedannji obliki. _NEWLINE_V zadnjih stoletjih do bili v njem predvsem menihi iz Jonije v Mali Aziji. V 20. stoletju se je njihovo \xc5\xa1tevilo  zaradi zmanj\xc5\xa1anega zanimanja za samostansko \xc5\xbeivljenje zelo manj\xc5\xa1alo. Sedanje samostansko bratstvo izvira iz samostana Velika Meteora v Meteori. V Simonopetro se je preselilo leta 1973 po odlo\xc4\x8ditvi  arhimandrita Emilijana, da o\xc5\xbeivi skoraj opu\xc5\xa1\xc4\x8deni samostan.\n_START_SECTION_\nArhitektura\n_START_PARAGRAPH_\nSamostan tvori ve\xc4\x8d ve\xc4\x8dnadstropnih zgradb. Glavna zgradba stoji na mestu prvotne Simeonove zgradbe. Opisana je kot "najtrdnej\xc5\xa1a zgradba na polotoku". Menihi v Simonopetri tradicionalno \xc5\xa1tejejo nadstropja od zgoraj navzdol. Samostan je zgrajen na masivni skali, ki je v spodnjih nadstropjih samostana vidna._NEWLINE_\xc5\xa0iritve in obnove samostana so se praviloma dogajale po velikih po\xc5\xbearih. Po po\xc5\xbearu leta 1580 se je s sredstvi, ki jih je zbral Evgenij, zgradila zahodna samostanska zgradba. Vzhodni del samostana je bil zgrajen po po\xc5\xbearu leta 1891 s sredstvi, zbranimi v Rusiji.'